### NN 137/2025 (7.11.2025.), Ispravak Odluke o koncesiji u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad

NARODNE NOVINE

2061

Nakon usporedbe s izvornim tekstom Odluke o koncesiji u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad, objavljene u »Narodnim novinama« br. 132 od 24. listopada 2025., utvrđena je tiskarska pogreška te se daje

ISPRAVAK

ODLUKE O KONCESIJI U SVRHU GOSPODARSKOG KORIŠTENJA POMORSKOG DOBRA RADI OBAVLJANJA DJELATNOSTI UZGOJA ŠKOLJAKA U VELEBITSKOM KANALU, NA LOKACIJI JUGOISTOČNO OD MJESTA SELINE, U AKVATORIJU OD MODRIČA DO RTA PISAK, NA PODRUČJU OPĆINE STARIGRAD

U Odluci o koncesiji u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad (»Narodne novine« br. 132/2025.) greškom nije objavljeno Obrazloženje i Uputa o pravnom lijeku koje glase:

»Obrazloženje

Sukladno Obavijesti o namjeri davanja koncesije u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad, klasa: UP/I-022-03/25-35/03, urbroj: 50301-27/27-25-3, od 2. svibnja 2025., objavljenoj u Elektroničkom oglasniku javne nabave Republike Hrvatske, broj objave: 2025/S K01-0000106, od 16. svibnja 2025., do krajnjeg roka za dostavu ponuda/zahtjeva za sudjelovanje, 16. lipnja 2025., pristigla je jedna ponuda.

Nakon pregleda i ocjene zaprimljene ponude Stručno povjerenstvo za koncesije donijelo je Zapisnik sa 4. sjednice Stručnog povjerenstva za koncesije kojim je konstatiralo da je ponuda trgovačkog društva VELE MARE d.o.o. uredna i valjana odnosno u potpunosti ispunjava sve uvjete i sadrži svu dokumentaciju koja je određena kao propisani sadržaj ponude iz Obavijesti o namjeri davanja koncesije u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad i Dokumentacije za nadmetanje objavljene u Elektroničkom oglasniku javne nabave Republike Hrvatske. Stoga se predlaže Vladi Republike Hrvatske donošenje odluke kojom će se koncesija u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad dodijeliti trgovačkom društvu VELE MARE d.o.o.

Ukupna površina pomorskog dobra koje se daje u koncesiju iznosi 31.997 m².

Koncesija se daje na vremensko razdoblje od 20 godina, računajući od dana sklapanja ugovora o koncesiji.

Visina ponuđenog iznosa stalnog dijela naknade za koncesiju iznosi 0,06 eura po m² zauzete ukupne površine pomorskog dobra godišnje, odnosno 1.919,82 eura godišnje, s time da će se iznos stalnog dijela koncesijske naknade nakon pete godine povećavati svakih pet godina za 0,01 euro po m² zauzetog pomorskog dobra.

Ponuđeni iznos promjenjivog dijela naknade iznosi 0,30 % od godišnjeg prihoda ostvarenog na koncesioniranom području, s time da će se nakon pete godine iznos od promjenjivog dijela naknade povećavati svakih pet godina za 0,10 % prihoda, što u apsolutnom iznosu prema prikazanim ukupnim prihodima iz Studije gospodarske opravdanosti za vrijeme trajanja koncesije iznosi 15.053,00 eura.

Ukupan iznos investicijskog ulaganja za cijelo vrijeme trajanja koncesije iznosi 136.920,00 eura.

Slijedom navedenog, ovom Odlukom daje se trgovačkom društvu VELE MARE d.o.o. koncesija u svrhu gospodarskog korištenja pomorskog dobra radi obavljanja djelatnosti uzgoja školjaka u Velebitskom kanalu, na lokaciji jugoistočno od mjesta Seline, u akvatoriju od Modriča do rta Pisak, na području Općine Starigrad.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.«.

Urbroj: 50501-10/1-25-01
 Zagreb, 6. studenoga 2025.

Glavna urednica
 Zdenka Pogarčić, v. r.